Document ID: 32006R0110

A BIZOTTSÁG 110/2006/EK RENDELETE
(2006. január 23.)
a Közösségből harmadik országokba irányuló olívaolaj-exportra vonatkozó kiviteli engedélyekkel kapcsolatos átmeneti intézkedésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az olívaolaj és az étkezési olajbogyó piacának közös szervezéséről és a 827/68/EGK rendelet módosításáról szóló, 2004. április 29-i 865/2004/EK tanácsi rendeletre (1) és különösen annak 24. cikke (2) bekezdésére,
mivel:
(1)
Az olívaolaj-ágazatban a behozatali engedélyek rendszerének alkalmazására vonatkozó részletes szabályokról szóló, 2005. augusztus 16-i 1345/2005/EK rendelet (2)2005. november 1-jével hatályon kívül helyezte az olívaolajra vonatkozó kiviteli engedélyek rendszerére alkalmazott különleges részletes szabályok megállapításáról szóló, 1995. október 30-i 2543/95/EK bizottsági rendeletet (3).
(2)
A 2543/95/EK rendelet 1. cikkének megfelelően kiállított, 2005. november 1-je után lejáró engedélyek közül bizonyosakat nem, vagy csak részben használtak fel. Az ezen engedélyekkel összefüggésben vállalt kötelezettségeket elvben teljesíteni kellene, ellenkező esetben a letétbe helyezett biztosíték elveszne. Mivel e kötelezettségek tárgytalanná váltak, indokolt őket feloldani, a biztosítékokat pedig felszabadítani.
(3)
Az e rendeletben előírt intézkedések összhangban vannak az Olívaolaj- és Étkezésiolajbogyó-piaci Irányítóbizottság véleményével,
ELFOGADTA EZT A RENDELETET:
1. cikk
A 2543/95/EK rendelet alapján kibocsátott kiviteli engedélyeket illetően a biztosítékokat az érdekeltek kérésére fel kell szabadítani, feltéve hogy:
-
az említett engedélyek 2005. november 1-jén még nem jártak le,
-
az említett engedélyeket ezen időpontig nem, vagy csak részben használták fel.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. november 1-jétől kell alkalmazni.
Ez a rendelet teljes egészében kötelező és közvetlen alkalmazandó valamennyi tagállamban.
Kelt Brüsszelben, 2006. január 23-án.

Labels: 3
17